‘ANC en EFF lieg vir die mense oor grondkwessie,’ sê DAFoto: Pexels/Pixabay.com Die DA het gesê dit is hoogs immoreel van die ANC en EFF om valse hoop te skep by desperate Suid-Afrikaners dat hulle eendag sal grond besit. “Dit is hoogs onstellend dat die ANC en die EFF hierdie grondverhore wat tans plaasvind gebruik om reg oor die land aan te hou om vir mense te lieg oor die besit van grond,” het Thandeka Mbabama, woordvoerder van die DA gesê. Die DA meen die waarheid is eenvoudig. “Die ANC en die EFF glo die staat moet die alleeneienaar van die grond wees en mense moet dit by die staat huur. Dit beteken dat die mense wat hierdie verhore bywoon met die hoop dat hulle binnekort grondeienaars gaan word geen huursekerheid sal hê nie, hulle sal net huurders wees en die ANC en sy korrupte netwerk dien,” het Mbabama gesê. Die DA het gevra hoeveel mense regtig verstaan dat die voorgestelde veranderinge aan die grondwet om die regering toe te laat om grond sonder vergoeding te onteien die teenoorgestelde uitwerking sal hê. Die DA meen mense het gely onder ŉ geskiedenis van die ontkenning van grondeienaarskap. “Die DA glo dit is nie die grondwet wat die mense in die steek gelaat het nie, maar die ANC.” “Ons boodskap aan Suid-Afrikaners wat die verhore bywoon sal steeds wees dat as die DA se plan vir grondhervorming ŉ dekade gelede geïmplementeer is, honderde duisende Suid-Afrikaners nou al trotse grondeienaars sou gewees het.” Mbabama het gesê dat ŉ DA-regering gesamentlike grond sou gee vir dié wat daarop woon en titelaktes aan stedelike behuisingsbegunstigdes gegee sou word. “Vrywillige aansporingsooreenkomste sal dit vir plaaswerkers moontlik maak om aandele in die plase waarop hulle werk te besit.”